РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број 06-2/346-13

8. октобар 2013. године

Б е о г р а д

ИНФОРМАЦИЈА

О ЈАВНОМ СЛУШАЊУ НА ТЕМУ

„ДА ЛИ ЈЕ СРБИЈИ ПОТРЕБНА МАЛИНА?“

 Одбор за пољопривреду, шумарство и водопривреду Народне скупштине одржао је 7. октобра 2013. године у Дому Народне скупштине Јавно слушање на тему: „Да ли је Србији потребна малина?“, на основу Одлуке Одбора 12 Број 06-2/346-13 од 17. септембра 2013. године.

 Јавном слушању је председавао Александар Сенић, председник Одбора за пољопривреду, шумарство и водопривреду.

 Јавном слушању су присуствовали народни посланици:Саша Дујовић, Снежана Богосављевић Бошковић, Весна Јовицки, Синиша Лазић, Петар Кунтић, Велимир Станојевић, Арпад Фремонд, Золтан Пек, Зоран Антић, Стефан Занков и Радослав Комленовић; Ненад Катанић, помоћник министра пољопривреде, шумарства и водопривреде; Владе Ђоковић, Александар Табаковић, Драган Сретеновић, Управа за заштиту биља; Ненад Вујовић, Колинда Хрехоровић. Министарство пољопривреде, шумарства и водопривреде; Милада Лукешевић, Привредна комора Србије; Михаило Николић, професор на Пољопривредном факултету у Београду; Драган Вукаиловић, председник удружења малинара „ Српска малина“; мр Александар Лепосавић, стручњак за малину из института за воћарство, Чачак; др Светислав Петровић, председник скупштине Општине Ариље, Зоран Тодоровић, председник Општине Ариље, Добривоје Радовић, Владимир Николић, Милан Бикић , МиланРадојичић , Милан Стевановић, Опшина Ариље; Милинко Шапоњић, Одељење за привредни и економски развој Нова Варош, Милутин Живковић, Петар Мијовић, удружење малинара Нова Варош; Раде Грујић, председник Општине Крупањ, Милоје Перић, сарадник за пољопривреду, Крупањ; Драган Богдановић, Добривој Милановић, Дарко Марковић, удружење малинара Крупањ;Милорад Перезановић, Драган Колаковић, удружење малинара Чачак; Миломир Зорић, председник Општине Ивањица, Раша Секулић, заменик председника Општине Ивањица,Миодраг Богдановић удружење малинара Ивањица; Небојша Брзаковић, члан Градског већа за село и пољопривреду, Ужице, Борко Павић, Раде Драшковић, удружење малинара, Ужице; Дамир Васић, Бранислав Ковачевић, удружење малинара Липолист; Милијан Стојанић, председник Општине Косјерић, Драган Јовановић, шеф пољопривредне службе, Косјерић, Томислав Павловић, Андрија Васовић, Владимир Николић, удружење малинара, Косјерић; Златан Јовановић, председник Општине Бајина Башта, Радомир Гавриловић, удружење малинара Бајина Башта; Милош Костић, Перо Петровић, удружење малинара Горњи Милановац; Милун Петровић, Драгољуб Зејак, удружење малинара Пријепоље; Јефимије Миловановић, заменик председника Општине Брус, Саша Миљковић, помоћник председника Општине Брус; Новица Петровић, помоћник председника Општине Владичин Хан, Слађана Стевановић –Тасић, Одељење за пољопривреду, Владичин Хан; Ацо Луковић, шеф одсека за локалну економију и инвестиције, Лучани, Весна Чакаревић, координатор за пољопривреду, Лучани.

 Јавно слушање отворио је Александар Сенић, председник Одбора а уводно излагање су поднели Драган Вукаиловић, председник савеза Удружења малинара „Српска малина“, као и Александар Лепосавић и Светислав Петровић, стручњаци из области малинарства, док је у име Министарства пољопривреде, шумарства и водопривреде говорио Ненад Катанић, помоћник министра. У вези сарадње са локалним самоуправама излагање су имали Владимир Николић, Доле Радовић, представници произвођача малина, Златан Јовановић, председник Општине Бајина Башта и Милијан Стојанић, председник Општине Косјерић.

 У расправи су учествовали Саша Дујовић, члан Одбора, Драган Богдановић, удружење малинара Крупањ, Миодраг Богдановић, удружење малинара Ивањица, Владимир Николић, Општина Ариље, Ненад Вујовић, Министарство пољопривреде, шумарства и водопривреде, Слађана Стевановић-Тасић, Одељење за пољопривредуопштине Владичин Хан, Борко Павић, удружење малинара Ужице и др Михаило Николић, професор на Пољопривредном факултету у Београду.

 У расправи је указано на стратешки значај производње малине на потребу даљег уређивања система јавних складишта, на изградњу прерађивачких капацитета, на потребу за предузимањем мера за већу производњу малине и адекватнију цену. Истакнуто је да је малина по обиму и значају производње водећа у извозу воћа, с тим што се по правилу извози смрзнута малина а не и полупроизводи и производима на којима би се оствариле више цене. Вредност извоза малине је 200 милиона евра годишње а на производњи је запослено 35000 људи са пуним радним временом. Потребно је стварање конзистентнијег привредног амбијента за све пољопривредне произвођаче, па и произвођаче малине, тиме што би се у производњу увеле нове сорте, осавременио начин производње и обраде земљишта, инвестирало у наводњавање и боље ђубрење, увела сертификација паковања, контрола транспорта као и контрола објеката у којима се малина чува као што су хладњаче, магацини односно објекти на аеродромима и другим местима припреме за транспорт.

 Поједини учесници у расправи указали су на немар државе који се огледа у томе да малинари сваке године протестују, да полиција спречава протесте малинара, да путеви од места производње до предаје у хладњаче нису адекватни, да је премија по хектару обраде изузетно ниска. Питања која су постављена представнивцима министарства су следећа: зашто држава откупом не утиче на цену, зашто нема државне помоћи у добијању кредита за пољопривредну механизацију, имали ли могућности да се малина откупљује по гарантованој цени, као и када ће се подзаконски акти којима се уређује производња и продаја малине ускладити са ситуацијом на трижишту и међу произвођачима. Осим тога, указано је да се ни садашњи подзаконски акти не поштују чак и онда када произвођачи малине указују на неправилности у погледу означавања порекла, количине и цене малине при предаји у хладњаче.

 Представници министарства указали су да малина не може да буде стратешки производ јер није неопходна за живот и рад становништва, да је питање цене малине при откупу ствар кретања на тржишту, да је та материја у надлежности другог министарства и Републичке дирекције за робне резерве, да државни органи припремају стратегију развоја пољопривреде, исплаћују разне врсте подстицаја, предузимају мере за развој и производњу малине, с тим што су и могућности државе и државних органа онакве каква је иначе економска ситуација и стање буџета. Суштина излагања представника државних органа је да је малина тржишни производ и да ће држава преко својих органа да предузме све мере у циљу подстицања развоја, како производње малине тако и других пољопривредних производа.

 Јавно слушање је закључио Александар Сенић, председник Одбора предлогом да је неопходно оснивање националног савета за јагодичасто воће, кога ће чинити народни посланици, представници Министарства, факултета, удружења малинара и откупљивача, с циљем да се малина прогласи за стратешки производ, између осталог због спречавања даље девастације брдско – планинских подручја, нарочито у западној Србији.

 СЕКРЕТАР ПРЕДСЕДНИК

 Вељко Рацковић Александар Сенић с. р.